Martin Henriksen (DF), 2013-02-22:
Jeg vil først sige, at jeg synes, det er rigtig meget, der er samlet i et lovforslag, og at flere elementer i lovforslaget faktisk fortjener at få sit eget lovforslag.
Det er, som hr. Karsten Lauritzen sagde, et meget omfangsrigt lovforslag.
Formålet med forslaget er at gennemføre en generel modernisering af straffelovens bestemmelser om seksualforbrydelser.
Dansk Folkeparti har tidligere foreslået noget lignende, og derfor kan vi naturligvis også støtte denne del af lovforslaget.
Vi så dog gerne en generel og markant hævelse af strafniveauet i voldtægtssager.
Men på det her område er forslaget et skridt i den rigtige retning, fordi det er indlysende urimeligt, at man diskriminerer på den måde.
Der bør som udgangspunkt være de samme regler.
Samfundet skal selvfølgelig sende et tydeligt signal om, at uanset hvad, er voldtægt uacceptabelt.
Hvis man er voksen nok til at overtræde lovgivningen og man begår noget så forfærdeligt som voldtægt, som jo kan ødelægge et andet menneskes liv, skal hammeren også falde hårdt, uanset hvad.
Som noget nyt foreslår regeringen også, at en person, der dømmes for seksuelt misbrug af børn, skal kunne gives pålæg om ikke at søge at kontakte børn, som den pågældende ikke kender, gennem internettet; et rimeligt tiltag efter vores opfattelse.
Den del støtter Dansk Folkeparti, men jeg understreger, at vi også mener, at det er alt for slapt, og at det er alt for lidt.
Der bør ikke være en forældelsesfrist i sager om incest og seksuelt misbrug af børn, og jeg forstår ganske enkelt ikke, at justitsministeren og regeringen lader Straffelovrådet bestemme, hvorvidt der skal være en sådan frist.
Det bør være en politisk prioritering, og Folketinget bør give ofrene de bedst tænkelige muligheder for afklaring, herunder i forhold til at kunne føre en sag imod gerningsmanden eller gerningsmændene.
Seksuelt misbrug af børn er på alle måder forkasteligt og skal straffes hårdt, og offeret og samfundet skal, uanset hvor lang tid der er gået, siden overgrebet eller overgrebene fandt sted, kunne rejse en sag.
Derfor anbefaler Dansk Folkeparti, at regeringen går videre på dette område i stedet for at stoppe her.
Det kan jeg ikke understrege nok, og det er også tænkeligt, at Dansk Folkeparti her vil stille et ændringsforslag i løbet af udvalgsbehandlingen.
Vi har også flere gange tidligere fremsat forslag om at ophæve forældelsesfristen, og det er godt, at der trods alt sker noget, men det er altså ikke godt nok.
I forhold til delen om prostitution har vi noteret os, at regeringen ikke lægger op til at kriminalisere købesex, som man ellers gik til valg på.
Det er efter vores opfattelse godt, fordi et sådant forbud ikke ville hjælpe de prostituerede, snarere tværtimod.
Det kan vi umiddelbart tilslutte os, men vi har selvfølgelig også nogle bemærkninger og spørgsmål til det i udvalgsbehandlingen.
Vi har i øvrigt også nogle spørgsmål til delen om børnepornografi, nemlig om der er mulighed for at gå videre og kriminalisere tegneserier med børnepornografi.
Det skal være de foreløbige bemærkninger herfra – i hvert fald i første omgang.
Vores udgangspunkt er altså, at vi er positive over for lovforslaget, men der er en række spørgsmål, som vi skal have belyst i udvalgsbehandlingen, fordi det som sagt er et meget omfangsrigt lovforslag.